-----------------------------------------------------------------------
  6. โครงการในอนาคต

  -----------------------------------------------------------------------

  1. โครงการซื้อกิจการบริษัท พอร์ทัลเน็ท จำกัด

  ในปี 2549 บริษัทมีแผนดำเนินการที่จะเข้าซื้อกิจการบริษัท พอร์ทัลเน็ท จำกัด
  ซึ่งประกอบธุรกิจให้เช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลัก (ERP)
  แก่การไฟฟ้าส่วนภูมิภาค ระยะเวลาให้เช่าตามสัญญา 5 ปี มูลค่าโครงการรวม 3,192 ล้านบาท
  ซึ่งจะเป็นการช่วยสร้างรายได้คงที่ที่แน่นอนให้กับบริษัท และลดความเสี่ยงจากรายได้ระยะสั้น
  รวมถึงเป็นจุดเริ่มต้นธุรกิจที่ดีกับการไฟฟ้าส่วนภูมิภาค
  อันเป็นการเพิ่มฐานลูกค้าที่เป็นรัฐวิสาหกิจขนาดใหญ่ให้กับบริษัท โดยบริษัทจะซื้อหุ้นสามัญจาก
  บริษัท เอ็มลิ้งค์ เอเชีย คอร์ปอเรชั่น จำกัด (มหาชน) จำนวน 999,940 หุ้น คิดเป็นร้อยละ
  99.99 ของหุ้นที่จำหน่ายแล้วทั้งหมดของบริษัท พอร์ทัลเน็ท จำกัด เป็นจำนวนเงิน 140 ล้านบาท
  และซื้อหนี้โดยเข้ารับโอนสิทธิเรียกร้องในหนี้สิน
  และ/หรือชำระหนี้สินตามสัญญาเงินกู้ระหว่างบริษัท เอ็มลิ้งค์ เอเชีย คอร์ปอเรชั่น จำกัด
  (มหาชน) (ในฐานะผู้ให้กู้) กับ บริษัท พอร์ทัลเน็ท จำกัด (ในฐานะผู้กู้)
  แต่เนื่องจากโครงการดังกล่าวมีความล่าช้าของการส่งมอบงานตามสัญญาเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลัก
  ทั้งนี้การไฟฟ้าส่วนภูมิภาคได้พิจารณาขยายระยะเวลาส่งมอบและงดเว้นค่าปรับตั้งแต่วันที่ 17
  มีนาคม 2550 ถึงวันที่ 5 กันยายน 2551 และยังมีการพิจารณาเพิ่มเติมอีก
  โดยปัจจุบันได้มีการตรวจรับซอฟต์แวร์ไปแล้ว แต่อยู่ระหว่างการนำออกใช้งาน นอกจากนี้ บริษัท
  พอร์ทัลเน็ท จำกัด ยังมีภาระผูกพันเกี่ยวกับหนี้สินและค่าใช้จ่ายอื่นๆ ที่อาจจะเกิดขึ้น ทั้งนี้
  บริษัทยังมีเจตนาที่จะเข้าซื้อกิจการบริษัท พอร์ทัลเน็ท จำกัด
  เพียงแต่ชะลอการซื้อขายเพื่อรอความชัดเจนของการส่งมอบงานและภาระผูกพันที่เกิดขึ้นเพื่อใช้ในการพิจารณาปรับเปลี่ยนเงื่อนไขการซื้อขายได้อย่างเหมาะสม

  2. โครงการให้บริการเครือข่ายสื่อสารไร้สายความเร็วสูงด้วยเทคโนโลยี WiMAX

  บริษัทมีแผนในการที่จะเปิดให้บริการเครือข่ายสื่อสารความเร็วสูงด้วยเทคโนโลยี WiMAX
  (Worldwide Interoperability for Microwave Access)
  ซึ่งเป็นเทคโนโลยีการสื่อสารข้อมูลความเร็วสูงแบบไร้สายด้วยคลื่นวิทยุ เช่นเดียวกับอุปกรณ์ระบบ
  Microwave Link
  แต่มีเทคนิคการเข้ารหัสและการรับส่งข้อมูลที่มีเสถียรภาพและประสิทธิภาพสูงกว่า
  รวมถึงมีมาตรฐานสากล IEEE802.16 รองรับ
  ทำให้สามารถที่จะให้บริการสื่อสารไร้สายได้ในรัศมีห่างออกไปได้ไกลในทางทฤษฎีได้สุดถึงประมาณ
  30 ไมล์ หรือ 48 กิโลเมตร ด้วยความเร็วสูงสุดถึงประมาณ 70 Mbps
  โดยสามารถส่งสัญญาณในลักษณะที่ไม่ใช่แนวเส้นตรง (Non Line-of-Sight)
  และส่งจากจุดเดียวส่งไปหาหลายจุด (Point-to-Multipoint)
  ด้วยเสถียรภาพของการรับส่งสัญญาณสูง รวมถึงยังมีการประกันคุณภาพการบริการ (Quality of
  Service) โดยสามารถรองรับการสื่อสารข้อมูล ภาพ และเสียง
  ในรูปแบบไร้สายได้อย่างมีประสิทธิภาพ (Quad Play)
  ซึ่งสามารถนำมาประยุกต์ใช้ในการให้บริการได้อย่างหลากหลาย อาทิเช่น
  บริการอินเทอร์เน็ตความเร็วสูง บริการโทรศัพท์ VoIP และบริการ Multimedia
  Application & Content ต่างๆ
  ด้วยต้นทุนโครงข่ายเข้าถึงผู้ใช้งานที่คุ้มค่ากว่าการวางโครงข่ายสื่อสารทางสาย
  โดยดำเนินการในรูปแบบของการเป็น Virtual Network Operator (VNO)
  ด้วยการเป็นพันธมิตรทางธุรกิจกับผู้ประกอบการโทรคมนาคมที่มีโครงข่ายสื่อสารเป็นของตนเอง
  อาทิเช่น บมจ. กสท โทรคมนาคม บมจ. ทีโอที การไฟฟ้าส่วนภูมิภาค การไฟฟ้านครหลวง
  และการไฟฟ้าฝ่ายผลิต ในการนำระบบโครงข่ายสื่อสารที่มีอยู่แล้วมาพัฒนาต่อยอดด้วยเทคโนโลยี
  WiMAX เพื่อรองรับการให้บริการเครือข่ายสื่อสารไร้สายความเร็วสูงดังกล่าว
  ซึ่งบริษัทจะทำการยื่นขอใบอนุญาตประกอบกิจการโทรคมนาคมและขอรับการจัดสรรคลื่นความถี่สำหรับการให้บริการ
  WiMAX จากคณะกรรมการกิจการโทรคมนาคมแห่งชาติ (กทช.) ในทันทีที่ กทช.
  มีความชัดเจนในเรื่องหลักเกณฑ์การให้บริการ WiMAX ดังกล่าว